Elite

Pelaaminen

Pelaajan lentämän avaruusaluksen tyyppi oli Cobra Mk III, jota pelaaja pystyi muokkaamaan ja parantelemaan erilaisilla varustuksilla. Muiden pelissä olevien alusten joukossa oli pieniä, ketteriä hävittäjiä sekä valtavia rahtialuksia. Pelaajan alus oli muihin nähden keskikokoa suurempi rahtialus.
Pelin vaarallisimmat viholliset olivat ihmisten kanssa sodassa olevia thargoid-nimisiä olentoja. Thargoidien kahdeksankulmaiset lentävää lautasta muistuttavat taistelualukset laukaisivat pieniä hävittäjiä Cobra-pilotin pään menoksi.
Peli noudattaa realistista fysiikkaa siten, että pelaajan on ensin käännettävä alus ja sen jälkeen käytettävä moottoreita haluttuun suuntaan matkaamiseen. Myös planeettojen painovoimaa voi käyttää hyödyksi.
Peli on avoimen pelimaailman peli, jossa ei ollut varsinaista juonta, vaan pelaaja oli vapaa etenemään haluamallaan tavalla pelissä. Pelissä voi käydä kauppaa, tuhota piraatteja ja ryöstää rahtialuksia, sekä käydä kauppaa laillisilla ja laittomilla rahdeilla. Pelissä oli myös muutamia erikseen ohjelmoituja erikoistehtäviä, joiden määrä ja laatu vaihteli eri versioiden mukaan.
Planeetoilla on oma sosiologinen ja biologinen luokituksensa, sekä hallitus ja talous. Planeetoille ei voinut laskeutua vaan ainoastaan vierailla kiertoradalla ja avaruusasemilla.
Braben on pelikehittäjien konferenssissa pitämässään esityksessä kertonut että he eivät halunneet perinteistä kolikkopelien käyttämää pistelaskujärjestelmää pelissään ja päätyivät kaupankäyntiin soveltuvaan valuuttaan. Edistymisen osoittamisena peliin tuli kuitenkin arvonimi, joista korkein oli "elite". Lisäksi oli maine, joka oli yksi kolmesta: "clean", "offender" ja "fugitive". Maine vaikutti "galaktisen poliisin" toimintaan.
Merkittävänä neronleimauksena pidetään ajatusta yhdistää kaupankäyntipeli avaruuslentosimulaatioon yhdeksi peliksi.

Kehitys

Pelin sanotaan saaneen inspiraatiota Traveller ja Space Opera -nimisistä roolipeleistä. Lisäksi inspiraatiota on saatu Arthur C. Clarken ja Isaac Asimovin tieteiskirjallisuudesta.
Peli käytti proseduraalista generointia tähtijärjestelmien ja planeettojen luomiseen. Braben tutki aluksi tietojen kompressointia mahdollisimman paljon mutta siirtyi generoimiseen, joka mahdollisti suuret tähtijärjestelmät pelissä. Generointi yleistyi muissa peleissä vasta vuosikymmentä myöhemmin. Tallentamalla alkuarvo kuuteen tavuun oli mahdollista tuottaa suuria määriä tähtijärjestelmiä ja planeettoja. Siemenarvosta voitiin johtaa planeettaa kuvaavat tiedot. Menetelmä mahdollisti suuren pelimaailman, mutta joka päädyttiin rajaamaan kahdeksaan galaksiin, joissa on 256 planeettaa. Kokonaisia galakseja karsittiin sopimattomien sanojen vuoksi.
Tietokoneen muistimäärän vähyyden vuoksi pelin tekstit tallennettiin kirjainpareina tokenointimenetelmällä jolloin säästettiin huomattavasti muistia. Myös käytettyjä sanoja muutettiin toisiksi jotta muistia saataisiin vielä vapaaksi. Koska BBC Microssa käytetty suoritin ei tukenut kerto- ja jakolaskua piti ohjelmassa käyttää vaihtoehtoisia menetelmiä. Viivojen piirtämiseen oli vaihtoehtoisia toteutuksia muun muassa viivan pituuden mukaan piirtämisen nopeuttamiseksi. Pelissä käytetty tutkanäkymä päätettiin muuttaa lopulliseen muotoonsa vielä juuri ennen julkaisua kun peli oli jo ollut valmis ja testattuna sekä ohjekirja tehtynä.
Braben ja Bell halusivat välttää perinteisen pistelaskujärjestelmän ja pohtivat vaihtoehtoisia tapoja pelaajan motivoimiseen. Lähtökohdaksi muodostui päivityksien hankkiminen pelaajan avaruusalukseen ja pisteiden sijaan pelaaja sai rahaa, jota pystyi käyttämään useaan eri tarkoitukseen. Mielivaltaisien tavoitteiden sijaan valinta motivaatiosta jäi pelaajalle.

Julkaiseminen

Julkaisijaa etsiessään Thorn EMI hylkäsi pelin tekniikkademona, jossa olisi julkaisijan mielestä pitänyt olla kolikkopelien kaltaisesti kolme elämää, pistelaskuri ja noin 10 minuutin pelierät.
Sopiessaan julkaisusta Acornsoftin kanssa Bell ja Braben vaativat elokuvaoikeuksia itselleen ja saivat samalla oikeudet muille alustoille tehtäviin käännöksiin. Julkaisua varten huvipuisto Thorpe Parkissa Surreyssä varattiin julkaisutapahtumaa varten, joka ei ollut vielä tavallista pelijulkaisuiden yhteydessä.
Pelipakkauksessa oli runsaasti oheismateriaalia kuten pelin ohjekirja, novelli ja tarroja.
Peli julkaistiin uudessa hintaluokassa, jota useat jakelijat ja jälleenmyyjät eivät halunneet hyväksyä. Pelin myyntimenestyksen myötä tilanne muuttui. Myyntimenestyksen myötä oikeudet julkaista muille alustoille huutokaupattiin, jolloin Firebird sai julkaisuoikeuden.
Pelistä julkaistiin käännöksiä useille aikakauden suosituille alustoille.Mega -lehden mukaan peli oli tulossa myös Sega Mega Drivelle, mutta käännöstä ei ole koskaan julkaistu.

Eliten inspiroimat pelit

Eliten sanotaan vapauttaneen pelisuunnittelun: pelin julkaisun jälkeen markkinoille tuli hyvin erilaisia pelejä ja uusia lajityyppejä varsinaisten avaruuspelien lisäksi. Peliä pidetään 1980-luvun tärkeimpänä videopelinä.
Monet pelitalot sekä harrastajat pyrkivät luomaan itse vastaavanlaisia pelejä. 
Eräitä "elitentappajiksi" pyrkivistä peleistä oli FOFT: Federation of Free Traders. Tuon ajan johtaville pelikoneille, Amigalle ja Atari ST:lle, julkaistut Warhead, Starglider 2 sekä Damocles olivat sen sijaan erittäin onnistuneina pidettyjä ja klassikoksi muodostuneita avaruussimulaatioita, mutta peli-idealtaan ne olivat hieman erilaisia kuin vapaamuotoista kaupankäyntiä painottanut Elite. Jukka Tapanimäen viimeiseksi jäänyt peli Moonfall sai myös inspiraatiota Elitestä.
Muita inspiraatiota saaneita pelejä ovat Echelon, Space Rogue ja Freelancer. Lisäksi Elite popularisoi pelisuunnittelun elementtejä, joita on käytössä peleissä kuten Wing Commander: Privateer ja World of Warcraft.
Muun muassa Egosoftin X-pelisarja sekä CCP Gamesin EVE Online ovat saaneet kehittäjiensä mukaan insipiraatiota muun muassa Elitestä.
Myös Grand Theft Auton tehtävärakenne on saanut vaikutteita Elitestä.

MikroBitin aprillipila

Tietokonepelimaailman mullistava elitentappaja oli aiheena myös MikroBitti-lehden vuoden 1989 aprillipilassa. Pilassa esiintyneen kuvitteellisen pelin nimi oli Illuminatus ja sen oli suunnitellut kuvitteellinen "Jürgen Sternreise". Todellisuudessa artikkelin oli laatinut pääasiassa Niko Nirvi. Myöhemmin suomalaisen demoryhmän Future Crew'n jäsenet rupesivat tekemään peliä tuon artikkelin innoittamina, mutta projekti jäi heiltä kesken.

Oikeusjutut

Ian Bellin ja David Brabenin välillä on vuosien varrella ollut useita lakiteknisiä välienselvittelyjä, joista tuorein on vuodelta 2005 Brabenin vaatiessa, että Bell poistaa kotisivuiltaan Elite-tiedostot, joita hänellä ei ole lupa levittää.

Vastaanotto

Zzap!64 -lehti antoi pelin Amiga-versiolle arvosanaksi 98/100 pistettä.
The One -lehti antoi pelin Amiga-versiolle arvosanaksi 85/100 pistettä. Sama lehti antoi Atari ST -versiolle arvosanaksi 86/100 pistettä.
CU Amiga -lehti antoi pelin Amiga-versiolle arvosanaksi 83/100 pistettä.
ACE-lehti antoi MSX-versiolle arvosanaksi 80/100 ja samassa yhteydessä Atari ST -versiolle 84/100.
Peliä pidetään yhtenä parhaimmista videopeleistä ja se esiintyy useilla parhaimpien pelien luetteloissa.

Myynti

Brabenin mukaan pelin on myynyt miljoona kappaletta. 
Peli on Atari ST:n parhaiten myyneiden pelien luettelossa neljäntenä.
BBC Micro -versio myi noin 150 000 kappaletta, yhden lähes jokaista myytyä BBC Micro -tietokonetta kohti.

Seuraajat

Nimellä Elite Plus on myyty samaa peliä uudelleenjulkaistuna budjettiversiona Amigalle sekä VGA-päivitettynä versiona DOS-koneille.
Pelille on julkaistu seuraajat Frontier: Elite II (1993, Amiga, Atari ST) ja Frontier: First Encounters (1995, IBM PC) sekä Elite: Dangerous (2015). Frontier-pelit käyttivät täytettyä vektorigrafiikkaa rautalankamallien sijaan. Lisäksi planeetoille pystyi laskeutumaan ja fysiikkamallinnusta oli parannettu. Frontier: First Encounters julkaistiin talouspaineiden vuoksi ilman riittävää testaamista ja oli julkaisuhetkellä huomattavan buginen, jota useat päivitykset pyrkivät korjaamaan.
Frontier: Elite II oli julkaisuvuonna Euroopan parhaiten myynyt peli ja myi noin 500 000 kappaletta.Gametek julkaisi Frontier: First Encountersin ennenaikaisesti ja Braben haastoi yhtiön oikeuteen sekä voitti tämän kanteen.

Kirja

Taustatarinaksi pelille julkaisija tilasi Robert Holdstockilta kirjan The Dark Wheel.